ธปท.ยันคดีสจล.ไม่กระทบความเชื่อมั่นผู้ฝากเงิน
ธปท.ยืนยันกรณียักยอกเงินสจล. ไม่กระทบความเชื่อมั่นผู้ฝากเงินจนแห่ถอนจากธนาคาร ชี้ระบบมีการดูแลดี
5 ก.พ. 2558

ธปท.ยืนยันกรณียักยอกเงินสจล. ไม่กระทบความเชื่อมั่นผู้ฝากเงินจนแห่ถอนจากธนาคาร ชี้ระบบมีการดูแลดี
เมื่อวันที่ 5 ก.พ. นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า เชื่อว่ากรณีปัญหาเกิดการทุจริตเงินฝากของสถาบันเทคโนโลยีพระจอมเกล้าลาดกระบัง (สจล.) จะไม่กระทบความเชื่อมั่นของผู้ฝากเงิน จนทำให้เกิดการแก่ไปถอนเงินจากธนาคารพาณิชย์ เพราะเชื่อมั่นว่าในระบบการดูแลเงินฝากในปัจจุบันดีอยู่แล้ว แต่ก็ยอมรับว่าอาจจะมีการปรับปรุงระบบงานภายในเฉพาะจุดต่างๆของธนาคารบ้าง เพื่อให้มีการดูแลพนักงานไม่ให้ฉวยโอกาสหรือทุจริตต่อลูกค้า เพื่อให้พนักงานทำตามกฎเกณฑ์ และไม่สร้างความเสียหายขึ้นอีก
“ธปท หวังว่า กรณี สจล.จะไม่ก่อให้เกิดความไม่มั่นใจในระบบเงินฝากของสถาบันการเงินในระยะต่อไป ซึ่งธปท.ได้สั่งการให้ทุกแบงก์จัดการระบบการฝากถอนเงินให้ดีขึ้น ซึ่งทุกแบงก์ได้มีการเร่งกำชับตรวจตราให้เข้มขึ้น ส่วนแบงก์ที่ต้องการปรับปรุงก็ได้ให้ดำเนินการแล้ว ขณะเดียวกันทางสถาบันการศึกษาก็ต้องมีการปรับปรุงระบบการทำบัญชีและระบบการเงินให้ดีขึ้นด้วย เพราะในกรณีนี้มันเหมือนเต้นแทงโก้ คือ เต้นคนเดียวไม่ได้ต้องไปด้วยกันทั้ง 2 ฝ่าย”ผู้ว่าการธปท.กล่าว
ทั้งนี้ ธปท.ได้สั่งการให้ทั้งพนักงานธปท. และธนาคารพาณิชย์ ให้ความร่วมมือกับตำรวจอย่างเต็มที่